དམ་འབུལ་མཛད་སྒོ་གྲུབ་པ་དང་གསར་འགོད་པས་བཀའ་བློན་དམ་འབུལ་ཐོག་ཐུགས་ཚོར་ཇི་བྱུང་དང་།ཤེས་རིག་བཀའ་བློན་གྱི་ཐུགས་འགན་བཞེས་ཀྱི་ཡོད་དུས་དེའི་ཐོག་འཆར་གཞི་ག་རེ་ཡོད་མེད་ཅེས་དྲིས་པའི་ལན་དུ།གུས་མོར་མཚོན་ན་༧གོང་ས་མཆོག་གི་ཐུགས་རྗེ་བཀའ་དྲིན་དང་།ང་རང་བོད་ཕྲུག་ཁྱིམ་སྡེ་ནས་འཚར་ལོངས་བྱུང་བ་ཞིག་ཡིན་དུས་ཨ་མ་རྗེ་བཙུན་པདྨ་ལགས་ཐུགས་རྗེ་བཀའ་དྲིན་ཆེན་པོ་ཡིན་སྟབས།དེར་བཀའ་དྲིན་བསམ་ཤེས་བྱེད་དགོས་པ་ཆགས་ཀྱི་ཡོད་རེད།ང་རང་ལ་ཡིན་ན་སློབ་སྦྱོང་བྱ་རྒྱུའི་གོ་སྐབས་ཧ་ཅང་ཡག་པོ་ཐོབ་ཡོད་སྟབས།ད་ཐེངས་སྲིད་སྐྱོང་གིས་ཤེས་རིག་བཀའ་བློན་དུ་བསྐོ་བཞག་གནང་བར་དགའ་ཚོར་ཆེན་པོ་བྱུང་ལ་འགན་ཆེན་པོ་ཞིག་ཡོད་པའི་ཚོར་སྣང་ཤུགས་དྲག་འདུགའོན་ཀྱང་།གུས་མོ་རང་ཉིད་ཀྱི་རྒྱབ་ལྗོངས་དེ་ཤེས་རིག་གི་ཐོག་ལ་ཡིན་སྟབས་དེའི་ཐོག་ནས་གདེངས་སྤོབས་ཆེན་པོའི་སྒོ་ནས་ཞུ་རྒྱུ་ཞིག་ལ།ཤེས་རིག་གི་ཐོག་ནས་ཞབས་ཞུ་ཡག་པོ་སྒྲུབ་ཐུབ་པའི་དམིགས་ཡུལ་ཡོད་ལ་སྒྲུབ་རྒྱུའི་འཆར་གཞི་ཡང་ཡོད་ཅེས་གསུངས་སོང་།